送潚丞剡川
作者：樓鑰
朝代：宋

paragraphs: 工部丞崑丘，我生丁巳年。
比吾既逾冠，再轉丞金囦。
年齡過半百，奏子哦松軒。
親見勤小物，如彼少壯然。
受輸導行費，略不取一錢。
飛糠至瞇目，猶恐勞弗宣。
汝方壯有室，行行貳剡川。
地近既便親，俸外有圭田。
惟當念爾祖，奉職罔不虔。
邑無不當問，事亦不得專。
退無爲避事，進勿至侵權。
莊生才不才，其間要求旃。
去年苦旱歉，穀熟殊頗偏。
未知催科時，何取何當蠲。
二十七鄉民，戶口富人煙。
去天曾不遠，美惡易以傳。
大寧九十餘，父母俱華顛。
況子勤幹蠱，豈不深愛憐。
食祿須盡瘁，毋歎我獨賢。
不應頻往來，恃有檄可沿。
時時寄安書，何殊在目前。
秋賦已復近，公餘更加鞭。
金罍喜接境，一水通鄉船。
他時儻少病，尚能催擊鮮。